‘Huurmoordenaar’ voor beplande moord vasgetrekFoto: SAPD Kol. Jay Naicker, woordvoerder van die polisie, het gesê die polisie het inligting ontvang dat die 43-jarige verdagte beplan het om een van die inwoners in die Eshowe-omgewing te vermoor. Nadat die polisie die beweerde moordenaar geëien het, is ŉ operasie saamgestel om hom vas te trek. “Die provinsiale opsporingspan en die Umhlali K9-eenheid is by die plan betrek. Die operasie is in die vroeë oggendure in die Ntumeni-gebied uitgevoer waar die verdagte in hegtenis geneem is,” het Naicker gesê. “’n AK47-geweer met 41 koeëls, ŉ 9 mm-CZ75-pistool, ŉ Taurus 9 mm-pistool en nog 67 koeëls is in sy besit gevind.” Naicker wou nie oor die motief vir die moord bespiegel nie en het gesê dit sal deel vorm van die ondersoek. “Sodra ons agtergekom het wie hom gehuur het om die moord te pleeg, sal ons moontlik ŉ motief kan vasstel,” het hy gesê. Die verdagte sal Donderdag in die Eshowe-landdroshof verskyn vir die onwettige besit van vuurwapens en ammunisie. Volgens Naicker is daar ŉ moontlikheid dat ŉ aanklag van sameswering tot moord later bygevoeg kan word.